แบงก์หวังเมกะโปรเจกต์ภาครัฐดันสินเชื่อรายใหญ่
นายแบงก์คาดสินเชื่อรายใหญ่ปี 2558 ยังไม่คึก ขึ้นอยู่กับโครงการของรัฐบาลยันสภาพคล่องยังล้น
2 ม.ค. 2558

นายแบงก์คาดสินเชื่อรายใหญ่ปี 2558 ยังไม่คึก ขึ้นอยู่กับโครงการของรัฐบาลยันสภาพคล่องยังล้น
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ทิศทางการระดมทุนในกลุ่มธุรกิจรายใหญ่ในปี 2558 คงไม่คึกคักมากนัก พิจารณาจากอัตราการใช้กำลังการผลิตของภาคอุตสาหกรรมอยู่ในระดับต่ำเพียง 60% ธุรกิจจึงไม่จำเป็นต้องระดมทุนเพื่อขยายกำลังการผลิต สิ่งสำคัญที่เป็นตัวแปรทำให้ความต้องการระดมทุนเพิ่มขึ้น คือ โครงการลงทุนโครงสร้างพื้นฐานของภาครัฐ
ทั้งนี้ จากสภาพการณ์ดังกล่าวมีผลให้แนวโน้มสินเชื่อธุรกิจรายใหญ่เติบโตไม่มากเช่นกัน เพราะธุรกิจรายใหญ่สามารถออกหุ้นกู้เพื่อระดมทุนได้ ส่วนความต้องการใช้สินเชื่อส่วนใหญ่เป็นสินเชื่อระยะสั้นเพื่อหมุนเวียน ดังนั้นแนวโน้มสภาพคล่องในระบบปีหน้ายังอยู่ระดับสูง แต่ยังต้องติดตามปัจจัยเศรษฐกิจโลกที่ผันผวนที่มีผลต่อสภาพคล่องของไทย
นายสุวัฒน์ เตชะวัฒนวรรณา ผู้ช่วยกรรมการผู้จัดการ ธนาคารกสิกรไทย กล่าวว่า ในปี 2558 ยังมีความต้องการการระดมทุนของลูกค้าธุรกิจรายใหญ่อยู่ เพราะยังเป็นจังหวะที่เหมาะสมจากอัตราดอกเบี้ยที่ทรงตัวต่ำ โดยมีทั้งรูปแบบการระดมทุนผ่านตลาดทุน รวมทั้งการใช้สินเชื่อสำหรับธุรกิจที่มีขนาดรองลงมา ซึ่งธนาคารพาณิชย์ยังมีสภาพคล่องเพียงพอรองรับความต้องการ
ทั้งนี้ ธนาคารตั้งเป้าสินเชื่อรายใหญ่เติบโต 4-6% ธุรกิจหลักต้องการสินเชื่อมาก คือ กลุ่มก่อสร้างที่ได้รับอานิสงส์จากโครงการลงทุนภาครัฐ กลุ่มเกษตรและอาหาร ที่มีความต้องการสินเชื่อหมุนเวียน รองรับการเติบโตที่ยังดีขึ้นจากภาวะเศรษฐกิจฟื้นตัว ธนาคารต้องเตรียมตัวสำรองเงินไว้เพื่อลูกค้าเสมอ